钦定古今图书集成/理学汇编/文学典/第157卷 > 《徐师曾文体明辩》 > 《檄移》〈符附〉
## 钦定古今图书集成/理学汇编/文学典/第157卷 > 《徐师曾文体明辩》 > 《檄移》〈符附〉

按《释文》云：“檄，军书也。”《说文》云：“以木简为书，长尺二寸，
用以号召。若有急，则插鸡羽而遣之，故谓之羽檄。言
如飞之疾也。”古者用兵誓师而已，至周乃有文告之
辞，而檄之名则始见于《战国史记》载张仪为檄以告
楚相曰：“始吾从若饮，我不盗而璧；若笞我若守善汝
国，我顾且盗而城。”是也。后人仿之，代有著作，而其词
有散文，有俪语。俪语始于唐人，盖唐人之文皆然，不
专为檄也。若论其大体，则刘勰所称“植义飏辞，务在
刚健。或述此休明，或叙彼苛虐，指天时，审人事，算强
弱，角权势。标蓍龟于前验，县盘铭于已然。插羽以示
迅，不可使辞缓；露板以宣众，不可使义隐。”此其要也，
可谓尽之矣。今取数首，以为法式，其他报答谕告，亦
并称“檄”，故取以附焉。又州邦征吏，亦称为“檄”，盖取“明
举”之义，而其词不存。

按：公移者，诸司相移之词也，其名不一，故以“公移”括
之。唐世凡下达上，其制有六，其二曰状，百官于其长
亦为之。其五曰辞，庶人言为辞。其六曰牒，有品已上
公文皆称牒，诸司自相质问。其义有三：一曰关，谓关
通其事也。二曰刺，谓刺举之也；三曰移，谓移其事于
他司也。宋制，宰执带三省、枢密院事，出使者移六部
“用札，六部移宰执带三省、枢密院事。”出使者及从官
任使副移六部用“申状”，六部相移用“公牒”，今皆不能
悉存，姑取其著者列之。今制：上逮下者曰照会，曰札
付，曰案验，曰帖，曰故牒。下达上者曰“咨呈”，曰“案呈”，曰
呈，曰“牒呈”，曰申。诸司相移者曰“咨”，曰“牒”，曰关，上下通
用者曰“揭帖”，大略因前代之制而损“益之耳。”

按：《字书》云：“符，信也。”古无此体，晋以后始有之。唐世凡
上逮下，其制有六，其六曰符。尚书省下于州，州下于
县，县下于乡，皆用之，盖亦沿晋制也。然唐文不少概
见，姑采晋及南朝诸篇列之，所以备一体云。